[pic] | EUROOPA ÜHENDUSTE KOMISJON |

Brüssel 26.10.2009

KOM(2009) 573 lõplik

KOMISJONI 27. AASTAARUANNE EUROOPA PARLAMENDILE

ühenduse dumpingu- ja subsiidiumivastase ning kaitsemeetmetealase tegevuse kohta (2008) [SEK(2009)1413]

KOMISJONI 27. AASTAARUANNE EUROOPA PARLAMENDILE

ühenduse dumpingu- ja subsiidiumivastase ning kaitsemeetmetealase tegevuse kohta(2008)

Sissejuhatus

Käesolev 2008. aasta aruanne esitatakse Euroopa Parlamendile, järgides parlamendi 1981. aasta 16. detsembri resolutsiooni ühenduse dumpinguvastase tegevuse kohta ning selle tööstuse, väliskaubanduse, teadusuuringute ja energeetikakomisjoni aruannet.

Käesolevas lühiaruandes esitatakse ülevaade 2008. aasta olulisematest sündmustest, kuid sellega on kaasas üksikasjalikum komisjoni talituste töödokument koos üksikasjalike lisadega. Käesoleval aruandel ja töödokumendil on ühesugune üldine ülesehitus, sealhulgas ühesugused osade pealkirjad, et lihtsustada põhjalikuma teabe leidmist.

Käesolev aruanne ja täielik komisjoni talituste töödokument on ka avalikkusele kättesaadav aadressil: http://ec.europa.eu/trade/issues/respectrules/anti_dumping/legis/index_en.htm

1. ÕIGUSAKTIDE ÜLEVAADE

Dumpingu- ja subsiidiumidevastased ning kaitsemeetmetega seotud uurimised viiakse läbi vastavalt nõukogu algmääruste sätetele. Ülevaade olemasolevatest õigusaktidest on esitatud komisjoni talituste töödokumendis. Dumpingu- ja subsiidiumivastastele algtekstidele viidatakse edaspidi kui algmäärus(t)ele.

2. Põhimõisted

Töödokumendi 2. jaotises on esitatud ülevaade kaubanduse kaitsemeetmetega seotud uurimistes kasutatavast terminoloogiast ja töökorrast.

3. Kaubanduse kaitsemeetmete läbivaatamine – vaagimise aeg on alanud

2008. aasta alguses sõnas kaubandusvolinik, et kaubanduse kaitsemeetmete läbivaatamisega (rohelise raamatuga kohased meetmed) seotud edasise tegevuse osas üksmeelele jõudmiseks on vaja rohkem aega. Kõikide asjaomaste sidusrühmade üksmeele tugevdamine meetmete kohaldamisega seotud küsimustes on oluline eeltingimus selleks, et parandada kaubanduse kaitsemeetmete toimimist. Praegu puudub selline üksmeel nii tööstusharu, Euroopa Nõukogu kui ka Euroopa Parlamendi tasandil.

4. Üleriigiline turumajanduslik staatus

Dumpinguvastaste uurimiste seisukohast võib pidada riiki täielikult turumajanduslikuks riigiks, kui ta vastab käesolevale aruandele lisatud töödokumendis üksikasjalikult kirjeldatud viiele kriteeriumile.

2008. aastal hindasid komisjoni talitused Hiina, Vietnami, Armeenia, Kasahstani ja Mongoolia esitatud taotlusi üleriigilise turumajandusliku staatuse saamiseks. Kõik viis riiki andsid terve aasta jooksul oma nõuete toetamiseks lisainfot.

Kõnealused riigid on erinevates arengustaadiumides, nagu üleriigilise turumajandusliku staatusega seotud hindamisedki.

Lisaks paljudele kahepoolsetele kohtumistele asjaomaste riikidega, toimus 2008. aasta aprillis Hiina üleriigilist turumajanduslikku staatust käsitleva töörühma koosolek. Seejärel esitati üksikasjalik esialgse hindamise aruanne, milles tunnustati edasiminekut, kuid juhiti tähelepanu ka teatavatele puudustele. Liikmesriigid arutasid aruannet 2008. aasta septembris ning see pälvis ühehäälse toetuse. Tihe koostöö Hiinaga jätkub ka 2009. aastal.

2008. aasta lõpus alustati Vietnami käsitleva esialgse hindamise aruande kontseptsiooni koostamist ja aruandega seotud ettevalmistusi. Eeldatavasti esitatakse aruanne liikmesriikidele arutamiseks 2009. aasta esimese poole lõpus. 2008. aasta oktoobris toimus Kasahstani ja ELi koostöönõukogu kohtumine, kus arutati üleriigilise turumajandusliku staatusega seotud küsimusi. 2008. aasta sügisel oli komisjon valmis korraldama ka kontrollkäigu Mongooliasse, kuid seoses Mongoolia valitsuse otsusega lükati kontrollkäik edasi. Armeeniaga seotud küsimuste osas analüüsiti süvitsi Armeenia valitsuselt ja muudest allikatest saadud teavet.

5 ÄRAKUULAMISE EEST VASTUTAV AMETNIK

Kaubanduse peadirektoraadis ärakuulamise eest vastutava ametniku jaoks, kes alustas tööd 2007. aasta aprillis, oli 2008. aasta esimene täistööaasta. Kuigi ärakuulamise eest vastutav ametnik on halduslikult seotud kaubanduse peadirektoraadiga, on ta oma tegevuses sõltumatu. Ta annab aru peadirektorile.

Ärakuulamise eest vastutava ametniku peamine ülesanne on tagada, et Euroopa Komisoni kaubandusega seotud menetlustes kohaldataks igakülgselt õigust kaitsele. Vajadusel nõustab ametnik kaubanduse peadirektoraadi peadirektorit menetluse ja tõhusa haldusega seotud küsimustes ning samuti kõikides kaubandusmenetluse käigus esilekerkivates küsimustes.

2008. aastal esitati ärakuulamise eest vastutavale ametnikule 19 taotlust, mis olid seotud 11 dumpinguvastase menetlusega (sh üks kohustus), ning toimus 16 ärakuulamist. Ametnik korraldas ka kaks vastaspoolte kohtumist, kus huvitatud isikud, sh ühenduse tööstusharu, eksportivate tootjate ja importijate esindajad said oma argumente esitada.

Selgus, et kõige sagedamini pöörduvad huvitatud isikud ärakuulamise eest vastutava ametniku poole üksikasjalike selgituste saamiseks pärast kaebuse/põhjenduste tagasilükkamist, muud ametnikule suunatud küsimused hõlmasid mittekonfidentsiaalsete andmete kvaliteeti, tootevalikut, koostööst keeldumist, turumajanduslikku/individuaalset kohtlemist ning kahjuga ja ühenduse huvidega seotud põhjendusi.

Üksikasjalikum teave ärakuulamiste ja kohtumiste ning seal käsitletud teemade kohta on esitatud aastaruandele lisatud komisjoni talituste töödokumendis.

6. Teabe- ja teavitamistegevus / kahepoolsed kontaktid

Võttes arvesse kaubanduse kaitsemeetmetega seotud menetluste keerukust eelkõige väikeste ja keskmise suurusega ettevõtjate jaoks (arvestades nende väiksust ja killustatust), loodi nende jaoks kaubanduse kaitsemeetmete kasutajatugi. Kasutajatoe eesmärk on lahendada VKEdega seotud konkreetseid üld- ja juhtumipõhiseid küsimusi. Üks osa kaubanduse kaitsemeetmete veebisaidist on suunatud VKEdele ning seal on märgitud kaitsemeetmete kasutajatoe kontaktpunktid.

2008. aastal esitati kontaktpunktidele palju teabetaotlusi, mis kiiresti rahuldati. Taotlused hõlmasid nii kaubanduse kaitsemeetmetega seotud menetlusi kui ka meetmete sisu.

Kolmandatele riikidele (sh Indoneesia, Serbia, Jordaania, Ukraina, Pärsia Lahe Koostöönõukogu liikmed, Albaania ja Liibanon) korraldati mitu kaubanduse kaitsemeetmeid käsitlevat seminari. Lisaks korraldati ümarlauaarutelu Indiaga, et arutada subsiidiumidega seotud küsimusi.

7. Ülevaade dumpingu- ja subsiiidumidevastaste ning kaitsemeetmete uurimisimenetlustest ja võetud meetmetest

7.1. Üldiselt

Ühenduses kehtis 2008. aasta lõpus 128 dumpinguvastast meedet (vt O lisa) ja 8 subsiidiumidevastast meedet (vt P lisa).

2008. aastal mõjutasid dumpingu- ja subsiidiumidevastased meetmed 0,6 % ühenduse koguimpordist.

Allpool nimetatud teemasid on üksikasjalikumalt käsitletud käesolevale aruandele lisatud komisjoni talituste töödokumendis. Viited komisjoni talituste töödokumendi lisadele on esitatud pealkirjades.

7.2. Uued uurimismenetlused (vt A–E lisa ja N lisa)

2008. aastal algatati 20 uurimist[1]. Viie menetluse tulemusel määrati ajutised tollimaksud. 16 juhtumi puhul kehtestati lõplik tollimaks. Kolme menetluse tulemusel meetmeid ei kehtestatud. Veel kaks dumpinguvastast meedet loeti automaatselt aegunuks pärast nende viieaastast kehtivusaega.

7.3. Läbivaatamisega seotud uurimised

Läbivaatamisega seotud uurimised moodustavad jätkuvalt suurema osa kaubanduse kaitsemeetmete talituste tööst. Need moodustasid 62 % kõigist ajavahemikus 2004–2008 algatatud uurimistest. Komisjoni talituste töödokumendi tabelis 2 on esitatud statistiline teave aastate 2004–2008 kohta.

7.3.1. Aegumise läbivaatamised (vt F lisa)

Algmääruste artikli 11 lõikes 2 ja artiklis 18 sätestatakse meetmete aegumine viie aasta möödudes, välja arvatud juhul, kui aegumise läbivaatamise käigus selgub, et meetmed tuleks säilitada algkujul.

2008. aastal algatati seitse aegumise läbivaatamisega seotud uurimist. Üheksa aegumise läbivaatamisega seotud uurimist lõpetati tollimaksu kehtestamisega veel viieks aastaks. Viis aegumise läbivaatamist lõpetati meetmete lõpetamisega.

7.3.2. Vahepealsed läbivaatamised (vt G lisa)

Algmääruste artikli 11 lõikes 3 ja artiklis 19 sätestatakse meetmete läbivaatamine nende kehtivuse ajal. Läbivaatamine võib piirduda dumpingu/subsideerimise või tekitatud kahju küsimustega.

2008. aastal algatati kokku 13 vahepealset läbivaatamist. 20 vahepealse läbivaatamise tulemusel otsustati tollimaks kinnitada või seda muuta. Kuue uurimismenetluse tulemusel lõpetati meetmete kohaldamine.

7.3.3. Muud vahepealsed läbivaatamised (vt H lisa)

2008. aasta jooksul viidi lõpule mitu läbivaatamist, mis ei kuulu algmääruste artikli 11 lõike 3 või artikli 19 reguleerimisalasse või mille kohta ei avaldatud algatamisteadet Euroopa Liidu Teatajas .

2008. aastal otsustati 13 kõnealuse läbivaatamise tulemusel tollimaks kinnitada või seda muuta ning üks menetlus lõppes meetmete lõpetamisega Eelkõige käsitlesid kõnealused läbivaatamised muu hulgas kohususte jälgimist, WTO vaidluste lahendamise menetluse järgseid toiminguid, meetmete peatamist jne.

7.3.4. Uut eksportijat käsitlevad läbivaatamised (vt I lisa)

Algmääruste artikli 11 lõikes 4 ja artiklis 20 sätestatakse vastavalt uut eksportijat käsitlev läbivaatamine ja kiirendatud korras läbivaatamine individuaalse dumpingumarginaali või individuaalse tasakaalustava tollimaksu kehtestamiseks asjaomases ekspordiriigis asuvatele uutele eksportijatele, kes ei eksportinud toodet uurimisperioodi jooksul. Sellistel eksportijatel tuleb tõestada, et nad on tegelikud uued eksportijad ja alustasid ühendusse eksportimist pärast uurimisperioodi. Sellisel juhul saab nende puhul arvutada individuaalse tollimaksu, mis on üleriigilisest tollimaksust tavaliselt madalam.

2008. aastal algatati üks uut eksportijat käsitlev läbivaatamine.

7.3.5. Absorbtsiooni käsitlevad uurimismenetlused (vt J lisa)

Kui on piisavalt teavet, mis kinnitab, et pärast esialgset uurimisperioodi ja enne või pärast meetmete kehtestamist on ekspordihinnad langenud või ühendusse imporditud toote edasimüügihinnad või hilisemad müügihinnad ei ole muutunud või on muutunud ebapiisavalt, võib algatada absorbtsiooni käsitleva uurimise, et kontrollida, kas meede on mõjutanud eespool nimetatud hindu. Dumpingumarginaale võib uuesti arvutada ja tollimaksu võib suurendada, et võtta arvesse selliseid madalamaid ekspordihindu. Absorbtsiooni käsitlevate läbivaatamiste võimalus on sätestatud algmääruste artiklis 12 ja artikli 19 lõikes 3.

2008. aastal ei algatatud ega lõpetatud ühtegi absorbtsiooni käsitlevat läbivaatamist.

7.3.6. Kõrvalehoidmisega seotud uurimismenetlused (vt K lisa)

Algmääruste artiklitega 13 ja 23 on ette nähtud uurimismenetluse taasalustamise võimalus juhul, kui on esitatud tõendid meetmetest kõrvalehoidumise kohta.

2008. aastal algatati üks selline uurimine. Üks kõrvalhoidmist käsitlev uurimine lõppes tollimaksu kehtivuse pikendamisega ja ühe uurimise puhul tollimaksu kehtimist ei pikendatud.

7.4. Kaitsemeetmetega seotud uurimised (vt L lisa)

2008. aastal ei toimunud EÜs ühtegi kaitsemeetmetega seotud uurimist.

8. Dumpingu- ja subsiidiumivastaste meetmete jõustamine

8.1. Järelmeetmed

Kehtivate meetmete järelmeetmete puhul keskenduti neljale põhivaldkonnale: 1) pettuste ennetamine; 2) kaubavoogude ja turuarengute jälgimine; 3) tõhususe parandamine asjakohaste meetmetega ning 4) eeskirjade eiramistele reageerimine. Need meetmed võimaldasid kaubanduse kaitsemeetmete talitusel jõustamistegevuses pigem ennetada kui reageerida.

8.2. Kohustuste jälgimine (vt M ja Q lisad)

Kohustuste jälgimine on jõustamistoimingute osa, kuna kohustused on dumpingu- ja subsiidiumidevastaste meetmete osa. Komisjon kiidab need heaks tingimusel, et nende abil on võimalik tõhusalt kõrvaldada dumpingu või subsideerimise kahjulikku mõju.

2008. aasta alguses kehtisid 38 äriühingu poolt võetud kohustused. 2008. aasta jooksul toimusid kohustuste osas järgmised muudatused: kolme äriühingu kohustused lõppesid ja heaks kiideti 11 äriühingu kohustused. See tähendab, et 2008. aasta lõpus oli kokku 46 kehtivat kohustust.

9. Tollimaksude tagastamine (vt U LISA)

Algmääruste artikli 11 lõike 8 ja artikli 21 lõike 1 alusel on importijatel lubatud taotleda asjaomaste kogutud tollimaksude tagastamist, kui tõestatakse, et see dumpingumarginaal/subsiidiumimarginaal, mille alusel tollimakse maksti, on kõrvaldatud või alandatud kehtivast tollimaksust madalamale tasemele.

2008. aasta jooksul esitati 25 uut tollimaksu tagastamise taotlust, mis hõlmasid 55 esildist. Lõpetati üheksa juhtumit, tollimaksu ei tagastatud täies ulatuses või osaliselt ühelgi korral, kolmel korral lükati tagastamistaotlus tagasi ning kuus tagastamistaotlust võeti tagasi.

10. Kohtulik kontroll: Euroopa Kohtu / Esimese Astme Kohtu otsused

2008. aastal tegid Euroopa Kohus ja Esimese Astme Kohus kaheksa dumpingu- või subsiidiumivastast otsust. Lisaks väljastasid nad aasta jooksul kümme dumpingu- ja subsiidiumidevastaste küsimustega seotud korraldust. Teatavate kohtuotsuste kokkuvõtted on esitatud komisjoni talituste töödokumendis.

2008. aastal esitati 16 uut hagi, neist 10 Euroopa Ühenduste Esimese Astme Kohtule ja kuus Euroopa Kohtule.

Euroopa Ühenduste Esimese Astme Kohtule ja Euroopa Kohtule esitatud dumpingu- ja subsiidiumidevastaste hagide nimekiri, mis on 2008. aasta lõpu seisuga menetluses, on esitatud komisjoni talituste töödokumendi S lisas.

11. Tegevus Maailma Kaubandusorganisatsiooni (WTO) raames

11.1. Vaidluste lahendamine dumpingu- ja subsiidiumidevastaste ning kaitsemeetmete valdkonnas

WTO on sätestanud range korra WTO lepingute kohaldamisega seotud vaidluste lahendamiseks WTO liikmete vahel.

2008. aasta jaanuaris võttis WTO vastu Maailma Kaubandusorganisatsiooni vaekogu 2007. aastal koostatud aruande, mis käsitles lõhekaubandusega seotud ELi dumpinguvastaste meetmete vaidlustamist Norra poolt. 2008. aastal võttis EL meetmed aruandes esitatud järelduste rakendamiseks.

2008. aasta detsembris esitas India WTOle taotluse konsulteerida ELiga seoses polüetüleentereftalaatkile suhtes kehtestatud dumpingu- ja subsiidiumidevastaste meetmetega.

Juhtumitega seotud üksikasjad on esitatud käesolevale aruandele lisatud komisjoni talituste töödokumendis.

11.2. Muu tegevus WTO raames

2008. aasta esimesel poolel toimus Doha arengukava (DDA) käsitlevate läbirääkimiste rühma kohtumine, kus arutati juhatuse 2007. aasta novembris esitatud esimest ettepanekut. Valdav enamus WTO liikmetest (sh EL) rõhutas, et ettepanek on tasakaalustamata. Eriti tuli see esile dumpinguvastaseid meetmeid ja kalanduse subsiidiume käsitlevate dokumentide kavandite puhul. Paljud soovitasid juhatusel esitada võimalikult kiiresti uus ja tasakaalustatum ettepanek. Aasta olulisim sündmus oli juuli lõpus toimunud ministrite konverents, kuid seal ei käsitletud eraldi kaubanduseeskirju.

Paralleelselt nimetatud tegevusega jätkus komisjoni talituste osalemine dumpinguvastaste, subsiidiumide, tasakaalustamise ja kaitsemeetmete komiteede igapäevases töös. Komiteed korraldasid kaks tavakohtumist, et vaadata läbi märkused ja käsitleda erilist huvi pakkuvaid küsimusi. Dumpinguvastaste meetmete komitee kinnitas dumpinguvastaste meetmete kohta esitatava poolaastaaruande ühise vormi. Subsiidiumide komitee arutas EÜ 2007. aasta uut ja täielikku subsiidiume käsitlevat teatist ning vastas liikmete küsimustele.

12. Järeldused

Võrreldes eelmiste aastatega suurenes 2008. aastal märkimisväärselt nii algatatud uute menetluste kui ka kehtestatud lõplikke meetmete arv. Samas vähenes märgatavalt nii selliste uurimiste arv, mille tulemusena meetmeid ei kehtestatud, kui ka ajutiselt kehtestatud meetmete arv. Lõpetatud algatamiste ja läbivaatamiste arv langes allapoole 2007. aasta taset.

Rohelise raamatu osas jõuti 2008. aastal üldisele järeldusele, et üksmeele suurendamiseks kaubanduse kaitsemeetmete suhtes on vaja rohkem aega.

Kaubanduse kaitsemeetmete talitus jätkab 2008. aastal uurimiste korraldamist, lähtudes kõrgeimatest standarditest. Talitus tagab jätkuvalt, et menetluse käigus võetaks arvesse kõikide huvitatud isikute õigusi. 2008. aasta oli ärakuulamise eest vastutava ametniku esimene täistööaasta. Lisaks korraldas kaubanduse kaitsemeetmete talitus sidusrühmadele ja kolmandate riikide ametnikele seminare, et suurendada teadlikkust ja parandada arusaamist asjaomastest küsimustest.

[1] Komisjoni talituste töödokumendi tabelis 1 on esitatud statistiline teave aastatel 2003–2007 algmääruste artiklite 5 ja 10 kohaselt teostatud uute uurimismenetluste kohta.